《冥鸿亭偶题二首时岁戊戌 其二》
元代·王逢

一家无事乐清宁，寄目冥鸿野外亭。江水未分南北限，月明常后毕箕星。

子生猫栎垂垂赤，蔓长鸦藤故故青。天意物情应有在，且须料理相牛经。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。